b'\n_START_ARTICLE_\nKauppatori\n_START_PARAGRAPH_\nKauppatori tarkoittaa aukiota, joka on tarkoitettu yksinomaan torikaupan harjoittamiseen. Kauppatorit sijaitsevat yleens\xc3\xa4 kaupungeissa tai muissa asutuskeskuksissa ja niit\xc3\xa4 esiintyy joka puolella maailmaa. Niill\xc3\xa4 j\xc3\xa4rjestet\xc3\xa4\xc3\xa4n usein my\xc3\xb6s markkinoita. Suomessa kauppatoreja kutsutaan usein yleisesti toreiksi. Tunnettuja suomalaisia kauppatoreja ovat esimerkiksi Turun, Helsingin ja Kuopion kauppatorit. Kauppatorilla on yleens\xc3\xa4 myyt\xc3\xa4v\xc3\xa4n\xc3\xa4 alueesta ja sesongista riippuen paikallisia k\xc3\xa4sit\xc3\xb6it\xc3\xa4, maataloustuotteita, leipomotuotteita sek\xc3\xa4 luonnon antimia, kuten marjoja._NEWLINE_Kauppatorilla saa harjoittaa torikauppaa elinkeinolain s\xc3\xa4\xc3\xa4nn\xc3\xb6sten puitteissa. Torilla voi olla torivalvoja, jolta myyntipaikka tavallisesti varataan ja joka toimii torin j\xc3\xa4rjestyksenvalvojana. Torikauppias maksaa myyntipaikasta ennalta m\xc3\xa4\xc3\xa4r\xc3\xa4tyn torimaksun, joka voi olla torista riippuen p\xc3\xa4iv\xc3\xa4- tai vuosikohtainen. Maataloustuottajilla ja k\xc3\xa4sity\xc3\xb6l\xc3\xa4isill\xc3\xa4 on kuitenkin oikeus harjoittaa torikauppaa tuottamistaan tuotteista ilman maksua ja elinkeinoilmoitusta, ellei myyntipaikkaan sis\xc3\xa4lly torip\xc3\xb6yt\xc3\xa4\xc3\xa4 tai kojua._NEWLINE_Myyntipaikan koko on m\xc3\xa4\xc3\xa4ritelty kullakin torilla ja se voi olla merkitty maahan. Torikaupan aukioloaika on tavallisesti merkitty liikennemerkin lis\xc3\xa4kilvell\xc3\xa4, ja aukiota voidaan muina aikoina k\xc3\xa4ytt\xc3\xa4\xc3\xa4 muihin tarkoituksiin, kuten pys\xc3\xa4k\xc3\xb6intialueena tai julkisten tilaisuuksien tapahtumapaikkana. Kauppatoreilla, kuten muillakin julkisilla paikoilla, noudatetaan yleist\xc3\xa4 j\xc3\xa4rjestyslakia. On olemassa my\xc3\xb6s kauppatoreja, joilla tapahtuvaa torikauppaa ei ole erityisemmin s\xc3\xa4\xc3\xa4nnelty._NEWLINE_Yleens\xc3\xa4 kauppatorit ja -aukiot ovat muodostuneet kulkuv\xc3\xa4ylien \xc3\xa4\xc3\xa4relle, jossa ne ovat olleet mahdollisimman suuren ihmisjoukon tavoitettavissa. Niinp\xc3\xa4 ne sijaitsevat l\xc3\xa4hes aina kaupunkien ja kylien ydinkeskustoissa. Teollisuusmaissa kauppatorien merkitys on v\xc3\xa4hentynyt kaupan alan muututtua esimerkiksi supermarkettien perustamisen my\xc3\xb6t\xc3\xa4, mutta varsinkin kehitysmaissa torit ovat edelleen hyvin suuressa roolissa kaupank\xc3\xa4ynnin ja l\xc3\xa4hiymp\xc3\xa4rist\xc3\xb6ns\xc3\xa4 talouden kannalta. Viel\xc3\xa4 1900-luvun puolellakin Suomessa myytiin torikaupassa esimerkiksi hevosia, halkoja ja hein\xc3\xa4\xc3\xa4, jotka ovat nyky\xc3\xa4\xc3\xa4n p\xc3\xa4\xc3\xa4osin poistuneet toreilta. My\xc3\xb6s muun muassa raa\xe2\x80\x99an lihan ulkomyynti\xc3\xa4 on terveyssyist\xc3\xa4 merkitt\xc3\xa4v\xc3\xa4sti rajoitettu. Joissakin osissa maailmaa vastaavat myyntiartikkelit ovat sen sijaan viel\xc3\xa4 yleisesti myynniss\xc3\xa4 kauppatoreilla._NEWLINE_Kauppatorin uudempi vastine on kauppahalli, joka tarkoittaa sis\xc3\xa4tiloissa sijaitsevaa pienmyyjien kauppapaikkaa. Ensimm\xc3\xa4iset kauppahallit ovat per\xc3\xa4isin keskiajalta, mutta runsaammin niit\xc3\xa4 alettiin rakentaa vasta uudella ajalla, p\xc3\xa4\xc3\xa4asiassa torikaupan ep\xc3\xa4hygienisuudesta johtuen. 1800-luvun lopulla kauppahallien yleistyminen v\xc3\xa4hensi torikaupan suosiota niin Suomessa kuin maailmallakin, mutta viime vuosikymmenin\xc3\xa4 kummankin kauppapaikan markkinaosuus on ollut tasaisen hitaassa laskussa.'